ԱՄՓՈՓԱԹԵՐԹ
«Հայաստանի Հանրապետության վարչատարածքային բաժանման մասին» օրենքում փոփոխություններ կատարելու մասին», «Տեղական ինքնակառավարման մասին» օրենքում  լրացումներ կատարելու մասին» օրենքների նախագծերի վերաբերյալ ստացված առաջարկություններ

	  ՀՀ կենտրոնական ընտրական հանձնաժողով
	25.06.2026թ.

	
	№ 01/11/1267-2026

	Ի պատասխան 2026 թվականի հունիսի 23-ի №ԴԽ//24088-2026 գրության հայտնում ենք, որ Կենտրոնական ընտրական հանձնաժողովը «Հայաստանի Հանրապետության վարչատարածքային բաժանման մասին» օրենքում փոփոխություն կատարելու մասին», ««Տեղական ինքնակառավարման մասին» օրենքում լրացումներ կատարելու մասին» օրենքների նախագծերի վերաբերյալ առաջարկություններ և դիտողություններ չունի։
	

Ընդունվել է։



	ՀՀ ֆինանսների նախարարություն
	30․06․2026թ․

	
	№01/11/17626-2026

	        Ի պատասխան Ձեր 24.06.2026թ. թիվ ԴԽ//24088-2026 գրության՝ 
  ՀՀ ֆինանսների նախարարությունը ուսումնասիրել է  «Հայաստանի Հանրապետության վարչատարածքային բաժանման մասին» օրենքում փոփոխություններ կատարելու մասին», «Տեղական ինքնակառավարման մասին» օրենքում լրացումներ կատարելու մասին» օրենքների նախագծերը (այսուհետ՝ Նախագիծ) և հայտնում է, որ Նախագծի վերաբերյալ առաջարկություններ չունի:
   Միաժամանակ հայտնում ենք, որ Նախագծի ընդունումը, 
 միավորված համայնքներում ավագանու ընտրությունների կազմակերպման 
և անցկացման հետ կապված, կարող է հանգեցնել պետական բյուջեից լրացուցիչ միջոցների հատկացման անհրաժեշտության, որը գնահատել հնարավոր չէ համապատասխան տվյալների բացակայության պատճառով:


	


Ընդունվել է։


	  ՀՀ ներքին գործերի նախարարություն
	01․07․2026թ․

	
	43/6/204088-26

	       Ի պատասխան Ձեր՝ 24.06.2026թ. թիվ ԴԽ//24088-2026 գրության` ՀՀ   ներքին գործերի նախարարությունում ուսումնասիրվել են «Հայաստանի Հանրապետության վարչատարածքային բաժանման մասին» օրենքում փոփոխություններ կատարելու մասին» և «Տեղական ինքնակառավարման մասին» օրենքում լրացումներ կատարելու մասին» օրենքների նախագծերը, որոնց վերաբերյալ առաջարկություններ և առարկություններ չկան։
	


Ընդունվել է։


	 ՀՀ կադաստրի կոմիտե
	29․06․2026թ․

	
	ՍԹ/13613-2026

	     Ի պատասխան Ձեր` 2026 թվականի հունիսի 24-ի N ԴԽ//24088-2026 գրության՝ ««Հայաստանի Հանրապետության վարչատարածքային բաժանման մասին» օրենքում փոփոխություններ կատարելու մասին», ««Տեղական ինքնակառավարման մասին» օրենքում լրացումներ կատարելու մասին» օրենքների նախագծերի վերաբերյալ հայտնում ենք հետևյալը․
    Առաջարկում ենք ««Հայաստանի Հանրապետության վարչատարածքային բաժանման մասին» օրենքում փոփոխություններ կատարելու մասին» օրենքի նախագծի (այսուհետ՝ Նախագիծ) 7-րդ հոդվածով «Հայաստանի Հանրապետության վարչատարածքային բաժանման մասին» օրենքի 11.3-րդ հավելվածի նոր շարադրվող խմբագրության մեջ Արարատ համայնքի վարչական սահմանների նկարագիրը համապատասխանեցնել վարչատարածքային միավորների սահմանագծերի նկարագրման չափորոշիչներին։ Մասնավորապես անհրաժեշտ է համայնքի վարչական սահմանների նկարագրությունը սկսել համայնքի հյուսիսարևմտյան սահմանակետից և շարունակել ժամսլաքի ուղղությամբ՝ նշելով հորիզոնի կողմերը։ Նշված պահանջները պահպանված չեն նաև Նախագծի 8-րդ հոդվածով նոր խմբագրությամբ շարադրվող 16.81-րդ հավելվածում՝ Վանաձոր համայնքի վարչական սահմանների նկարագրության մեջ։ 
      Բացի այդ տեղեկացնում ենք նաև, որ Վանաձոր համայնքի տեղադիրքը մարզի վարչական սահմաններում սխալ է նշված. այն պետք է նշվի որպես մարզի հարավային մասում գտնվող համայնք։
    Միաժամանակ հայտնում ենք, որ ««Տեղական ինքնակառավարման մասին» օրենքում լրացումներ կատարելու մասին» օրենքի նախագծի վերաբերյալ առաջարկություններ չունենք։


	



Ընդունվել է։ 
Նախագծում կատարվել է 
համապատասխան փոփոխությունը։


	                       ՀՀ արդարադատության նախարարություն
	22․07․2026թ․

	
	/27.2/38882-2026

	     ««Հայաստանի Հանրապետության վարչատարածքային բաժանման մասին» օրենքում փոփոխություններ կատարելու մասին» օրենքի նախագծի (այսուհետ՝ Նախագիծ) վերաբերյալ հայտնում ենք հետևյալը․
      1․Նախագծի 7-րդ և 8-րդ հոդվածներով նախատեսված իրավակարգավորումներում առկա է ներքին անհամապատասխանություն և հղումների սխալ նույնականացում։ Մասնավորապես՝ երկու հոդվածներում էլ կատարված է միևնույն հղումը՝ «համաձայն Հավելված 1-ի»։ Մինչդեռ 7-րդ հոդվածով խմբագրվում է «Հայաստանի Հանրապետության վարչատարածքային բաժանման մասին» օրենքի (այսուհետ՝ Օրենք) Հավելված 11.3-ը, իսկ 8-րդ հոդվածով` Հավելված 16.81-ը, որոնք սահմանում են բովանդակային առումով տարբեր իրավակարգավորումներ։
   Ուստի առաջարկում ենք Նախագծի 8-րդ հոդվածում «համաձայն Հավելված 1-ի» բառերը փոխարինել «համաձայն Հավելված 2-ի» բառերով՝ համապատասխանաբար փոփոխելով նաև հաջորդող հավելվածի վերնագիրն ու համարակալումը։
      2․Նախագծով նախատեսվող համայնքների միավորման արդյունքում (մասնավորապես՝ «Փամբակ» համայնքի միավորումը «Վանաձոր» համայնքին) Օրենքի գործող Հավելված 16.78-ում, որտեղ օգտագործվում է «Փամբակ» բառը, բաց է թողնվել համապատասխան փոփոխությունը։
      Ուստի, հաշվի առնելով այն հանգամանքը, որ համայնքների վերակազմավորումից հետո Ստեփանավան համայնքի սահմանների նկարագրության մեջ կշարունակի գործել գոյություն չունեցող վարչատարածքային միավորի անվանում՝ իրավական նորմերի ներքին հակասությունները բացառելու նպատակով առաջարկում ենք Նախագծի 4-րդ հոդվածում «16.3-րդ,» թվից հետո լրացնել «16.78-րդ» թիվը։
    Սույն դիտարկումը բխում է «Նորմատիվ իրավական ակտերի մասին» օրենքի 13-րդ հոդվածի 8-րդ մասի պահանջից, համաձայն որի՝ «նորմատիվ իրավական ակտերում բացառվում են իրավական նորմերի անհիմն կրկնությունները և ներքին հակասությունները»։
    3․Նախագծի 7-րդ հոդվածով խմբագրվող Հավելված 11․3-ի տեքստի առաջին պարբերությունում՝ «․․․«Ա»-«Բ» հատվածով, սահմանակից է Արարատի․․․» բառակապակցության մեջ դրված ստորակետը անհրաժեշտ է հանել։
     4. Նախագծի 9-րդ հոդվածի համաձայն՝ օրենքն ուժի մեջ է մտնում պաշտոնական հրապարակմանը հաջորդող օրվանից, իսկ ««Տեղական ինքնակառավարման մասին» օրենքում լրացումներ կատարելու մասին» օրենքի նախագծի 2-րդ հոդվածի համաձայն՝ օրենքն ուժի մեջ է մտնում պաշտոնական հրապարակման օրվան հաջորդող տասներորդ օրը, ուստի առաջարկում ենք ներկայացված օրենքների ուժի մեջ մտնելու ժամկետները վերանայել՝ համապատասխանեցնելով միմյանց: 



	

Ընդունվել է։
Նշված դիտարկումներով խմբագրված է նախագծերի փաթեթը։




	ՀՀ Վարչապետի աշխատակազմի տարածքային զարգացման 
և շրջակա միջավայրի հարցերի վարչություն


	     Նախագծերի վերաբերյալ առկա են հետևյալ նկատառումները.
     1․«Տեղական ինքնակառավարման մասին» օրենքում լրացումներ կատարելու մասին» օրենքի նախագծի 1-ին հոդվածով նախատեսվում է սահմանել, որ «Հայաստանի Հանրապետության Արարատի մարզի Արարատ, Լոռու մարզի Վանաձոր համայնքներում ավագանու ընտրությունները նշանակվում են համապատասխան մարզպետի որոշմամբ: Ընտրություններն անցկացվում են Կենտրոնական ընտրական հանձնաժողովի կողմից 2027 թվականի համար սահմանված ընտրական օրերից այն օրը, որ պահպանվեն տեղական ինքնակառավարման մարմինների հերթական ընտրությունների կազմակերպման և անցկացման համար «Հայաստանի Հանրապետության ընտրական օրենսգիրք» Հայաստանի Հանրապետության սահմանադրական օրենքով սահմանված ժամկետները»։  
	Այս առումով հարկ է նկատել, որ միավորվող բոլոր համայնքներում ավագանիների ընտրությունները Կառավարության 06.10.2021թ-ի N 1637-Ն որոշմամբ նշանակվել են 05.12.2021թ-ին: Այնուհետև, Կառավարության 04.01.2022թ-ի N 1-Ն որոշմամբ ՀՀ Արարատի մարզի Վեդի համայնքում նշանակվել են ավագանու արտահերթ ընտրություններ: 
	«Հայաստանի Հանրապետության ընտրական օրենսգիրք» Հայաստանի Հանրապետության սահմանադրական օրենքի 120-րդ հոդվածի 2-րդ մասով սահմանված է, որ «Ավագանու անդամների ընտրությունների դեպքում քվեարկության օրը պետք է լինի մինչև լիազորությունների ժամկետի լրանալը Կենտրոնական ընտրական հանձնաժողովի կողմից սահմանված օրերից լիազորությունների ժամկետի լրանալու օրվան առավել մոտ օրը»:
	Համաձայն «Տեղական ինքնակառավարման մասին» օրենքի 72-րդ հոդվածի 1-ին մասի՝ «Ավագանին ընտրվում է հինգ տարի ժամկետով: Նորընտիր ավագանու լիազորությունների ժամկետն սկսվում է առաջին նիստի գումարման պահից: Այդ պահից ավարտվում է նախորդ ավագանու լիազորությունների ժամկետը»:
	Վերոնշյալ իրավակարգավորումներից պարզ է դառնում, որ տեղական ինքնակառավարման մարմինների հերթական ընտրությունների կազմակերպումը օրենսդիրը կապել է գործող ավագանու լիազորությունների ժամկետի հետ՝ սահմանելով, որ քվեարկության օրը պետք է լինի մինչև լիազորությունների ժամկետի ավարտը: Մինչդեռ, նախագծով նախատեսվել է դրանք անցկացնել 2027 թվականի համար սահմանված ընտրական օրերից այն օրը, որ պահպանվեն հերթական ընտրությունների անցկացման կարգերը: 
	Հաշվի առնելով ողջ վերոգրյալը, գտնում ենք, չնայած ՀՀ Արարատի մարզի Վեդի համայնքի ավագանու լիազորությունները ըստ էության ավարտվում են 2027թ-ին, սակայն միավորվող մյուս 3 համայնքների ավագանիների համար ներկայացված նախագիծը՝ ընտրությունների անցկացման ժամկետների մասով կարող է լինել խնդրահարույց կապված միավորվող համայնքների ավագանիների լիազորությունների ժամկետների լրանալու հետ, ինչը կարիք ունի լրացուցիչ պարզաբանման և հստակեցման:
      2․Նախագծերի հիմնավորման մեջ նշվել է, որ «2016 թվականի փետրվարի 14-ից ի վեր իրականացվել է համայնքների միավորման թվով 96 ծրագիր, ինչի արդյունքում 908 համայնքների միավորման արդյունքում ձևավորվել է թվով 63 համայնք, (...)»: Այս առումով հարկ է նկատել, որ Կառավարության 13.03.2026թ-ի 261-Ա որոշմամբ հավանության արժանացած և Ազգային ժողով ներկայացված համայնքների միավորման վերաբերյալ օրենսդրական նախաձեռնության հիմնավորման մեջ նույնպես նշվել է, որ «2016 թվականի փետրվարի 14-ից ի վեր իրականացվել է համայնքների միավորման թվով 96 ծրագիր»: Սակայն, հարկ է նշել, որ նշված օրենսդրական փաթեթը ընդունվել է Ազգային ժողովի կողմից 17.06.2026թ-ի ՀՕ 250-Ն և ՀՕ 251-Ն օրենքներով, որոնցով իրականացվել է ըստ էության համայնքների միավորման ևս 3 ծրագիր: Ուստի, պարզ չէ, թե նշված պարագայում ինչու՞ է պահպանվել թվով 96 ծրագրի գաղափարը, ինչը գտնում ենք, որ լրացուցիչ վերանայման և պարզաբանման կարիք ունի:
    3․Նախագծի հիմնավորման «Կապը ռազմավարական փաստաթղթերի հետ» բաժնում կապը ռազմավարական փաստաթղթերի հետ պետք է լինի հստակ նկարագրված և հիմնավորված՝ բացառելով ընդհանրական հղումները (միայն փաստաթղթի վերնագրին, բաժնին, մասին կամ կետին հղում կատարելը բավարար չէ)՝ նկատի ունենալով Վարչապետի 26.11.2021թ-ի N 02/16.10/40655-2021 հանձնարարականը:

Պարզաբանում՝
     «Հայաստանի Հանրապետության ընտրական օրենսգիրք» Հայաստանի Հանրապետության սահմանադրական օրենքի 127-րդ հոդվածի 2-րդ մասի համաձայն՝ (...): Համամասնական ընտրակարգով անցկացվող համայնքների (բացառությամբ Երևանի) ավագանիների հերթական ընտրությունը նշանակվում է համապատասխան մարզպետի որոշմամբ Կենտրոնական ընտրական հանձնաժողովի կողմից սույն օրենսգրքի 120-րդ հոդվածի 1-ին մասով սահմանված օրերից որևէ մեկը այն հաշվարկով, որ ընտրություն նշանակելու մասին մարզպետի որոշումն ուժի մեջ մտնի քվեարկության օրվանից ոչ ուշ, քան 70 օր առաջ: 
     Նշված իրավակարգավորման տառացի մեկնաբանման արդյունքում ստացվում է, որ համամասնական ընտրակարգով անցկացվող ընտրությունների դեպքում կիրառելի են «Հայաստանի Հանրապետության ընտրական օրենսգիրք» Հայաստանի Հանրապետության սահմանադրական օրենքի 120-րդ հոդվածի 1-ին մասի կարգավորումները։
           Համաձայն «Տեղական ինքնակառավարման մասին» օրենքի 72-րդ հոդվածի 1-ին մասի՝ Ավագանին ընտրվում է հինգ տարի ժամկետով:   Նորընտիր ավագանու լիազորությունների ժամկետն սկսվում է առաջին նիստի գումարման պահից: Այդ պահից ավարտվում է նախորդ ավագանու լիազորությունների ժամկետը:
      Հաշվի առնելով վերոգրյալը, Նախագծում կատարվել է լրացում, որով հստակեցվել է, որ մինչև առաջին նիստի գումարման պահը, որով սկսվում են նորընտիր համայնքների ավագանիների լիազորությունների ժամկետները, նախորդ գումարման տեղական ինքնակառավարման մարմինների լիազորությունները շարունակվում են պահպանվել։

                     Ընդունվել է։

